Virallinen lehti nro C 223 , 17/07/1998 s. 0069



KIRJALLINEN KYSYMYS E-4184/97 komissiolle esittäjä(t): Karla Peijs (PPE) (21. tammikuuta 1998) Aihe: Vuotien suolaus - ympäristöongelma Euroopan teurastamot käsittelevät vuotansa suolaamalla. Tämä on eräs potentiaalinen saastuke, koska poistettu suola päätyy väistämättömästi parkitsimoiden likavesiin. Vuotien käsittely suolavedellä saattaa aiheuttaa pinta- ja pohjavesiemme suolapitoisuuteen liittyviä ongelmia. Onko komissio tietoinen tästä saastukkeesta, jota EU:ssa syntyy, kun vuotia suolataan niiden säilyvyyden parantamiseksi? Katsooko komissio, että meidän on EU:ssa vältettävä suolausta mahdollisimman paljon? Onko komissio tietoinen, että tämä ympäristöongelma voitaisiin ratkaista säilömällä vuodat muilla tavoin kuin suolaamalla, esimerkiksi käsittelemällä ne tuoreina, mitä parkitsijat monissa Euroopan maissa arvostavat suuresti? Miksi Euroopassa suolataan vuotia vaikka se saastuttaa ja vaikka on olemassa vaihtoehtoja niiden pilaantumisen ehkäisemiseksi nahkateollisuuden käyttöä varten? Mitä komissio aikoo tehdä vuotien suolauksen lopettamiseksi? Komission jäsenen Ritt Bjerregaardin komission puolesta antama vastaus (12. maaliskuuta 1998) Mitä tulee suolausongelman ympäristönäkökohtiin, komissio on täysin samaa mieltä parlamentin jäsenen kanssa. Komissio teki 17. helmikuuta 1998 muutosehdotuksen ((KOM(98) 76. )), joka koski ehdotuksessa neuvoston direktiiviksi vesipolitiikkaan liittyvien yhteisön toimien kehyksestä ((KOM(97) 49. )) olevaa liitettä V. Siinä edellytetään toimia suolauksen haitallisten vaikutusten ehkäisemiseksi. Makeissa sisävesissä suolapitoisuus olisi ehdotuksen mukaan yksi kaikissa vesistöissä seurattavista muuttujista, ja jäsenvaltion olisi asetettava sellaiset raja-arvot, että ekosysteemi voi toimia normaalisti ja siinä voi elää sellainen eliöyhteisö, joka poikkeaa hyvin vähän koskemattomassa vastaavassa ekosysteemissä elävästä yhteisöstä. Jäsenvaltion olisi ehdotetun kehyksen 13 artiklan nojalla laadittava toimenpideohjelma standardien noudattamiseksi. Pohjavesien osalta liitteen V muutosehdotuksessa otetaan käyttöön uusi muuttuja, johtavuus, jota on seurattava, jotta voidaan varmistaa, että vesistöön ei kohdistu suolapäästöjä tai muita ihmisen toiminnasta aiheutuvia suolapitoisuuden muutoksia. Tämän pitäisi riittää kaikkien vesien suojelemiseksi suolasta aiheutuvalta pilaantumiselta. Suolapilaantumisen pistekuormituksen valvonnan osalta komissio haluaa kiinnittää huomion ympäristön pilaantumisen ehkäisemisen ja vähentämisen yhtenäistämiseksi annettuun neuvoston direktiiviin 96/61/EY ((EYVL L 257, 10.10.1996. )), jossa edellytetään jäsenvaltioilta keskitettyä lupajärjestelmää eri teollisuuslaitoksille, joihin kuuluvat myös teurastamot ja värjäämöt, silloin kun niiden tuotantokapasiteetti ylittää tietyn rajan. Lupiin on sisällytettävä parhaaseen käytettävissä olevaan tekniikkaan perustuvat päästöraja-arvot kaikille asian kannalta merkityksellisille pilaaville aineille. Luvissa on edellytettävä tarvittaessa tiukempia toimia laadullisten ympäristötavoitteiden saavuttamiseksi. Komissio on perustanut neuvoston direktiivin 96/61/EY 16 artiklan 2 kohdan mukaisen järjestelmän parasta käytettävissä olevaa tekniikaa koskevien tietojen vaihtamiseksi. Tämän tiedonvaihdon perusteella laaditaan viiteasiakirjoja, joista käyvät ilmi kunkin alan ympäristövaikutukset ja parhaisiin käytettävissä oleviin tekniikoihin perustuvat suositeltavat teollisuusprosesseille asetettavat vaatimukset. Edellä mainittua kahta alaa koskevia viiteasiakirjoja laadittaessa tarkastellaan myös suolan aiheuttamien ongelmien välttämiseksi tarvittavia toimia, muun muassa korvaavia menetelmiä. Neuvoston direktiivin 96/61/EY säännökset koskevat uusia laitoksia 30. lokakuuta 1999 lähtien ja nykyisiä laitoksia 30. lokakuuta 2007 lähtien. Jos neuvoston direktiivin 96/61/EY 16 artiklan 2 kohdan mukaisen tietojenvaihdon tai muun aineiston perusteella käy ilmi, että tarvitaan yhteisön toimia suolasta aiheutuvan pilaantumisen ehkäisemiseksi edellä mainitulla kahdella alalla neuvosto asettaa komission ehdotuksesta teollisuuspäästöille raja-arvot kyseisen direktiivin 18 artiklan mukaisesti.